**ПРОЕКТ НА НАРЕДБА ЗА ИЗМЕНЕНИЕ**

 **НА**

 **Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на община Априлци**

*(Приета с Решение № 314 от Протокол № 38/ 30.01.2014 година на Общински съвет – Априлци)*

**ПРАВНИ ОСНОВАНИЯ:**

1. Чл. 8, чл. 11, ал. 3, чл. 26 и чл. 28, ал. 1 и ал. 2 от ЗНА;
2. Чл. 76, ал. 3 и чл. 79 от АПК;
3. Чл. 21, ал. 1, т. 6 и ал. 2 от ЗМСМА във връзка с чл. 82, ал. 1 от Закона за публичните финанси;

1. Приема Наредба за изменение и допълнение на **Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на община Априлци**

*(Приета с Решение № 314 от Протокол №38/ 30.01.2014 година)*

**§ 1. Чл. 22, ал. 1, б. „б“ се изменя така: „местни дейности, включително обща изравнителна субсидия и зимно поддържане и снегопочистване на общинските пътища.**

**§ 2. Чл. 22, ал. 1, б. „г“ се изменя така: „други целеви разходи, включително за местни дейности“.**

**§ 3. Чл. 29, ал. 2 се изменя, както следва: в изречение първо думите „в срок не по-късно от 30 ноември“ се заличават.**

**§ 4. Чл. 30, ал. 3, т. 6 се изменя така: „разчетите за финансиране на капиталови разходи, включително разпределението на целевата субсидия за капиталови разходи, определена със закона за държавния бюджет за съответната година, по обекти за строителство и основен ремонт, за придобиване на материални и нематериални дълготрайни активи и за проучвателни и проектни работи, включително за съфинансиране и за плащания по заеми за капиталови разходи;“**

**§ 5. Създават се нови ал. 2, ал. 3 и ал. 4 на чл. 41, както следва:**

(2) Не се допуска поемането на ангажименти за разходи от кметовете на общини, ако общината не е привела показателите си за поети ангажименти и задължения за разходи в съответствие с ограниченията по [чл. 94, ал. 3, т. 1](https://web.apis.bg/p.php?i=761517&b=0#p35861832) и [2](https://web.apis.bg/p.php?i=761517&b=0#p35861832) от ЗПФ.

(3)  Не се допуска натрупването на нови задължения за капиталови разходи и/или поемането на ангажименти за капиталови разходи за сметка на приходи, ако планираните по бюджета на общината приходи не се изпълняват.

(4) Не се допуска увеличение на наличните по бюджета на общината към края на годината просрочени задължения спрямо отчетените към края на предходната година, ако наличните към края на предходната година просрочени задължения надвишават 5 на сто от отчетените разходи.

**§ 6. Предишният текст на чл. 41 става ал. 1 на чл. 41.**

**§ 7. Чл. 42, ал. 1 се изменя така:** Постъпилите по бюджета на общината средства от трансфери, които не са усвоени към края на текущата бюджетна година, може да се разходват за същата цел през следващата бюджетна година, като при остатък той се възстановява в държавния бюджет в срок един месец от приключването на разплащанията, но не по-късно от 20 декември.

**§ 8. Чл. 42, ал. 2 се изменя така:** Постъпилите по бюджета на общината средства от трансфери по [чл. 52, ал. 1, т. 1, букви "а"](https://web.apis.bg/p.php?i=761517&b=0#p35861823) – ["в"](https://web.apis.bg/p.php?i=761517&b=0#p35861823) от ЗПФ не се възстановяват и може да се разходват за същите цели и през следващите бюджетни години.

**§ 9. Създава се раздел VIII „Община Априлци при финансови затруднения“ със следните текстове:**

 **Чл. 43 а**  (1) Община Априлци е с финансови затруднения, когато са налице три или повече от следните условия:

1. не се спазват фискалните правила по [чл. 32, ал. 1](https://web.apis.bg/p.php?i=761517&b=0#p8011343) и 2 от ЗПФ;

2. наличните към края на годината задължения за разходи по бюджета на общината надвишават 15 на сто от средногодишния размер на отчетените разходи за последните 4 години;

3. наличните към края на годината поети ангажименти за разходи по бюджета на общината надвишават 50 на сто от средногодишния размер на отчетените разходи за последните 4 години;

4. наличните към края на годината просрочени задължения по бюджета на общината надвишават 5 на сто от отчетените за последната година разходи на общината;

5. бюджетното салдо по бюджета на общината през последните три години е отрицателна величина за всяка една от трите години;

6. осредненото равнище на събираемост за данъка върху недвижимите имоти и данъка върху превозните средства е под осреднената събираемост на двата данъка за всички общини, отчетена за последната година.

(2) Министърът на финансите може да прецени да бъдат подпомагани с временен безлихвен заем по [чл. 130ж, ал. 1](https://web.apis.bg/p.php?i=761517&b=0#p30043725) от ЗПФ общини с финансови затруднения.

Чл. 43 б (1) За община Априлци при финансови затруднения се открива процедура за финансово оздравяване с цел постигане на финансова устойчивост и стабилност на общинските финанси.

(2) Процедурата за финансово оздравяване на общината се открива за период от една до три години.

(3) В процедурата за финансово оздравяване се вземат предвид интересите на местната общност.

Чл. 43в (1) Министерството на финансите осъществява наблюдение на общините за преценка на показателите по чл. 130а от ЗПФ.

(2) При установяване на наличието на три или повече от условията по чл. 130а министърът на финансите уведомява кмета на общината за предприемане на действията по чл. 130д, ал. 2 от ЗПФ.

Чл. 43г (1) Министърът на  финансите издава методически насоки и указания по прилагането на чл. 130а, ал. 1 от ЗПФ, които се публикуват на интернет страницата на Министерството на финансите.

(2) Всяко тримесечие на интернет страницата на Министерството на финансите се публикува информация от отчетните данни на общините за финансовото им състояние.

**Откриване на процедура по финансово оздравяване**

Чл. 43д (1) Ежегодно в срок до 10 март кметът на общината извършва оценка за наличие на условията по [чл. 130а, ал. 1](https://web.apis.bg/p.php?i=761517&b=0#p30352406) от ЗПФ към края на предходната година.

(2) Когато при оценката по ал. 1 се установи, че са налице три или повече от условията по [чл. 130а, ал. 1](https://web.apis.bg/p.php?i=761517&b=0#p30352406) от ЗПФ, кметът на общината в 7-дневен срок уведомява общинския съвет, че общината се намира във финансово затруднение, и предлага на общинския съвет да бъде открита процедура за финансово оздравяване.

(3) В 10-дневен срок от уведомяването по ал. 2 общинският съвет с решение, прието с мнозинство повече от половината от общия брой на общинските съветници:

1. открива процедурата за финансово оздравяване;

2. възлага на кмета да изготви план за оздравяване и да проведе публично обсъждане на плана с местната общност;

3. определя срок за изготвянето на плана, който не може да бъде по-дълъг от един месец, и определя ред и срок за провеждане на публичното обсъждане, който не може да бъде по-кратък от 14 дни.

(4) В 20-дневен срок от провеждане на публичното обсъждане общинският съвет с решение определя срока на процедурата по финансово оздравяване и приема плана за финансово оздравяване.

(5) С решенията по ал. 3 и 4 общинският съвет може да възложи на кмета на общината да направи искане до министъра на финансите за финансово подпомагане на общината под формата на временен безлихвен заем от централния бюджет за целите на изпълнението на плана за финансово оздравяване.

(6) Кметът на общината осъществява текущо наблюдение на условията по [чл. 130а, ал. 1](https://web.apis.bg/p.php?i=761517&b=0#p30352406) от ЗПФ, като задължително извършва оценка, анализ и прогноза за тяхното изменение към полугодието и края на текущата бюджетна година, като при необходимост определя срокове и стъпки за предприемане на съответни действия.

 **План за финансово оздравяване на общината. Изпълнение на плана**

Чл. 43е (1) Планът за финансово оздравяване съдържа:

1. система от критерии и финансови показатели, определени за наблюдение, с цел постигане на финансова устойчивост и стабилност на общинските финанси;

2. индикатори за изпълнение, които да оценяват постигането на целеви стойности по показателите за ефективност, в т.ч. мерки за оптимизиране на структурата и числеността на персонала, и график за изпълнението им;

3. управленските, организационните, правните, финансовите, техническите и другите действия за осъществяването на плана, включително мерки за подобряване на събираемостта на местните приходи;

4. оценка за влиянието на плана върху предоставяните услуги;

5. други мерки, подходящи за финансовото оздравяване на общината.

(2) С плана за финансово оздравяване се определят отговорностите на кмета на общината и на общинския съвет за изпълнението на предвидените в него мерки и дейности.

(3) В случаите, при които общината има просрочени задължения, към плана по ал. 1 задължително се прилага програма за изплащане на просрочените задължения на общината, като планът включва и:

1. мерки за приоритизиране и оптимизация на разходите;

2. мерки за повишаване на събираемостта на приходите;

3. времеви график за обслужването на просрочените задължения до пълното им изплащане.

(4) Планът за финансово оздравяване, който предвижда ползването на временен безлихвен заем по [чл. 130ж, ал. 1](https://web.apis.bg/p.php?i=761517&b=0#p30043725) от ЗПФ, се съгласува предварително с министъра на  финансите. Министърът на финансите може да дава допълнителни указания относно изготвянето и съдържанието на плана.

(5) След приемането му от общинския съвет планът по ал. 4 се изпраща на министъра на финансите.

(6) Кметът на общината след изтичането на всяко тримесечие в сроковете по [чл. 133, ал. 5](https://web.apis.bg/p.php?i=761517&b=0#p8469788) от ЗПФ публикува на интернет страницата на общината информация за изпълнението на плана за финансово оздравяване.

 **Временен безлихвен заем за изпълнение на план за финансово оздравяване**

**Чл. 43ж.** (1) Министърът на финансите може да отпуска за сметка на централния бюджет временни безлихвени заеми за целите на изпълнение на плана за финансово оздравяване на общини, чиито планове за финансово оздравяване са съобразени със становището на министъра на финансите.

(2) Временните безлихвени заеми по ал. 1 се отпускат при условия, определени от министъра на финансите, със срок за възстановяване, който не може да бъде по-дълъг от срока на процедурата за финансово оздравяване, определен от общинския съвет.

(3) За заемите по ал. 1 се прилагат разпоредбите на [чл. 105](https://web.apis.bg/p.php?i=761517&b=0#p8011433)и [106](https://web.apis.bg/p.php?i=761517&b=0#p8011434) от ЗПФ.

**Чл. 43з** (1) Кметът на общината докладва на тримесечие на министъра на финансите за изпълнението на плана за финансово оздравяване, за който е отпуснат заем по [чл. 130ж, ал. 1](https://web.apis.bg/p.php?i=761517&b=0#p30043725) от ЗПФ.

(2) (Доп. – ДВ, бр. 91 от 2017 г.) В срок не по-рано от една година от започването на изпълнението на плана за финансово оздравяване при наличие на тенденции за неизпълнение на поставените цели за финансова устойчивост и стабилност на общинските финанси и за трайно подобряване на финансовото състояние на общината, в процедура за финансово оздравяване общинският съвет, единствено след предварителното съгласие на министъра на финансите, може да взема решения за получаване на безлихвени заеми, както и решения за поемане на общински дълг чрез сключване на договори за заем или емитиране на общински ценни книжа и за издаване на общински гаранции при условия и по ред, определени със закон.

(3) Министърът на финансите изразява становището си по ал. 2 в 30-дневен срок от уведомяването му за намерението на общината да поеме дълг.

**Чл. 43и**  В случаите по [чл. 130ж, ал. 1](https://web.apis.bg/p.php?i=761517&b=0#p30043725)  от ЗПФ Министерството на финансите извършва текущо наблюдение на тримесечие за изпълнението на плана по [чл. 130е](https://web.apis.bg/p.php?i=761517&b=0#p35861842) от ЗПФ. При отклонение от постигането на целите на плана или при наличие на три или повече от условията по [чл. 130а, ал. 1](https://web.apis.bg/p.php?i=761517&b=0#p30352406) от ЗПФ за следващите две последователни години министърът на финансите може да преустанови отпускането на заема, когато е предвидено предоставянето му на траншове по [чл. 130ж, ал. 1](https://web.apis.bg/p.php?i=761517&b=0#p30043725) от ЗПФ, и/или да изиска предсрочното му възстановяване, и/или да предприеме действия по [чл. 106](https://web.apis.bg/p.php?i=761517&b=0#p8011434) и [107](https://web.apis.bg/p.php?i=761517&b=0#p8011435)  от ЗПФ след представяне на писмената обосновка от кмета на общината относно причините за това неизпълнение.

**Чл. 43к** (1) По предложение на министъра на финансите с акт на Министерския съвет на общините може да бъде отпусната допълнителна субсидия от централния бюджет за погасяване на заемите по [чл. 130ж, ал. 1](https://web.apis.bg/p.php?i=761517&b=0#p30043725) от ЗПФ, когато се установи, че е налице трайна тенденция за подобряване на финансовото състояние на общината, като при изпълнението на плана по [чл. 130е](https://web.apis.bg/p.php?i=761517&b=0#p35861842) от ЗПФ са постигнати:

1. намаление на просрочените задължения;

2. първичен бюджетен излишък за последен отчетен период на общината, който е положителната разлика между приходите, помощите и даренията, разходите и бюджетните взаимоотношения, без да се отчитат разходите за обслужване на дълга на общината;

3. устойчиво нарастване на общинските приходи, като се изключат тези с еднократен характер;

4. повишена събираемост на общинските приходи;

5. намаление на административните разходи, без да се отчитат разходи с еднократен характер;

6. недопускане на три или повече от условията по [чл. 130а, ал. 1](https://web.apis.bg/p.php?i=761517&b=0#p30352406) от ЗПФ и изпълнение на фискалните правила, приложими за общините.

(2) Искането за допълнителна субсидия се прави от кмета на общината до министъра на финансите не по-рано от 12 месеца след приемането на плана за финансово оздравяване.

(3) Към искането по ал. 2 задължително се прилагат доказателства за изпълнението на плана за финансово оздравяване и се предлага размер на допълнителната субсидия. Министърът на финансите може да определи и допълнителни изисквания за предоставяне на информация.

 **Предсрочно прекратяване на процедурата за финансово оздравяване на общината**

**Чл. 43л** (1) По предложение на кмета на общината общинският съвет може да прекрати процедурата за финансово оздравяване преди изтичането на нейния срок, ако общината излезе от състояние на финансово затруднение.

(2) Предложение за предсрочно прекратяване на процедура за финансово оздравяване, която предвижда план за финансово оздравяване с финансово подпомагане с безлихвен заем от държавния бюджет, се съгласува предварително с министъра на финансите.

**§ 10.** Раздел VIII става раздел IX и запазва наименованието си.

**§ 11.** Чл. 44, ал. 1 се изменя, като след думите „придружен с доклад“ се добавя „и в срок до 31 август на следващата бюджетна година“ и текстът се изменя така: „Кметът на общината изготвя годишния отчет за изпълнението на бюджета по показателите, по които е приет, придружен с доклад и в срок до 31 август на следващата бюджетна година го внася за приемане от общинския съвет.“

**§ 12. Раздел IX става раздел X и запазва наименованието си.**

**§ 13.** **Създава се нов** **§1 от Преходни и заключителни разпоредби**

Настоящата Наредба за изменение и допълнение на Наредба за условията и реда за съставяне на бюджетната прогноза за местните дейности за следващите три години, за съставяне, приемане, изпълнение и отчитане на бюджета на община Априлци е приета с Решение № …../………..2022г. на Общински съвет – Априлци от Протокол № …. от …………….2022г. и влиза в сила от датата на обнародване чрез публикуването й на интернет страницата на Община Априлци и разгласяване чрез съобщение в местната телевизия.

**Инж. Тихомир Кукенски**

*Кмет на Община Априлци*

Изготвил:

Северина Лозанова – юрист на общината

Съгласувал:

Ренета Матева – Директор на дирекция „ФСДАПИО“